Krugersdorp-moorde: Sake voor vonnis dalk vandag reeds afgehandel | Netwerk24
Deur Jana Marx 15 Augustus 2019 06:28
Die drie veroordeelde Krugersdorp-moordenaars se voorvonnisverrigtinge word Donderdag dalk afgehandel.
Cecilia Steyn (38), Zak Valentine (34) en Marcel Steyn (21) verskyn weer in die hooggeregshof in Johannesburg waar die staat en verdediging oor die voorvonnisverslae sal betoog.
Die drie is in Junie vanjaar skuldig bevind aan onderskeidelik 32, 22 en 21 aanklagte wat 11 wrede moorde insluit.
Die hof het Maandag gehoor Cecilia was ’n “goeie vrou vir haar man, goeie ma vir haar kinders en ’n modelgevangene”.
Die hof het ook gehoor Zak kom uit ’n “goeie, Christen-huis”, maar was volgens sy ouers “beïnvloedbaar en goedgelowig”.
Volgens die staat is daar geen substantiewe en dwingende getuienis vir die afwyking van die voorgeskrewe minimum vonnis in Zak en Cecilia se sake aangetoon nie.
Zak Valentine en Cecilia Steyn vroeër die week in die hof. Foto: Simon Sonnekus
Cecilia Steyn luister na die voorvonnisverrigtinge. Foto: Simon Sonnekus
Wat Marcel betref, het twee proefbeamptes tot ’n uiteenlopende slotsom oor haar berou gekom.
Volgens ’n maatskaplike werker toon Marcel tans geen berou oor haar dade nie, wat volgens die maatskaplike werker strafverswarend behoort te wees, terwyl ’n sielkundige getuig het sy is wel berouvol en dat haar afgestomptheid net ’n “coping”-meganisme is.
Marcel Steyn vroeër tydens die moordverhoor. Foto: Simon Sonnekus
Meer oor: Marcel Steyn | Zak Valentine | Cecilia Steyn | Johannesburg | Voorvonnisverrigtinge | Hof | Krugersdorp-Moorde